-	Jeg lever efter min el-app. Alt bliver tilrettelagt efter elpriserne. Sådan fortæller en bekymret Diannie Tekin. Hun står i sin lejlighed i Gug lidt uden for Aalborg, hvor de grå skyer præger udsigten over kvarteret. -	Det er hårdt at komme igennem hver måned, fortæller hun, imens hun viser nogle af de alternative måder, hvorpå hun gør helt normale dagligdagsting for at holde elregningen nede. Hun åbner for to køleskabe, men i stedet for mælk og dagligvarer afsløres køkkenmaskiner, som står placeret på hylderne. Det manglende lys i køleskabet afslører, at de ikke står tændt, og i stedet bruges som opbevaringsskabe. Bagefter peger hun på komfuret. Det bruger hun kun, når det er allermest nødvendigt. Diannie Tekin når frem til, at hun kun bruger det fire gange om året. -	Jeg bruger min gasgrill til at lave mad på. Jeg kan få en flaske for 150 kroner på tilbud, og den holder to måneder, forklarer hun og fortsætter opremsningen af ting, hun ikke længere bruger på samme måde som tidligere: -	Jeg bruger ikke støvsuger, jeg bruger ikke mine bagemaskinerne, og opvaskemaskinen kører kun hver anden dag. Elpriserne er i den grad noget der fylder for Diannie Tekin og hendes familie. Men hun er langt fra alene. Flere elselskaber blandt andet Norlys fortæller, at de oplever markant flere henvendelser fra kunder, der ønsker at få opdelt deres elregning, fordi de har svært ved at betale. Derfor er prisen så høj Kristian Rune Poulsen er konsulent hos Green Power Denmark, og han fortæller, at vi måske skal vænne os til, at tænker mere over, hvornår vi bruger strøm. -	Jeg tror fremover, at vi kommer til at tænke over, hvornår vi bruger vores strøm – det helt store problem er de her meget dyre timer, lyder det. Han forklarer, at manglen på russisk gas er det, der gør strømmen så dyr som den er for tiden. For at blive mindre afhængige af den russiske gas, omstiller vi vores energisystem til at være afhængigt af vejret. Og det kan altså, ifølge Kristian Rune Poulsen betyde, at vi må tænke mere over, hvornår vi bruger vores strøm. Han har nogle råd til, hvordan man kan spare på strømmen, og dermed gøre sin elregning mindre. -	Ældre køleskabe og frysere kan være store strømslugere, så en godn ide kan være at gennemgå sine hvidevarer for at se, hvor meget strøm de bruger, siger han og fortsætter: -	Derudover skal man undgå at bruge tørretumbler, som er en rigtig stor strømsluger. Han forklarer desuden, at en lavere indendørs temperatur kan gøre rigtig meget for varme- og elregningen. I Gug er Diannie Tekins hverdag allerede gennemsyret af, hvordan hun kan spare på strømmen. -	Hvis jeg skal nogen steder, kigger jeg på elpriserne, så det påvirker alt, slutter hun.

Opsummering:
Hverdagen er blevet markant anderledes for førtidspensionisten Diannie Tekin og hendes tre børn. Det skyldes ene og alene de stigende priser på el.